Vera C. Rubin -observatorio

Vera C. Rubin -observatorio  eli LSST (Large Synoptic Survey Telescope) on observatorio Chilessä. Ensimmäiset sen ottamat kuvat julkaistiin kesäkuussa 2025.

Hanke on saanut rahoitusta sekä julkisilta että yksityisiltä tahoilta. Teleskooppi sijaitsee Cerro Pachón -vuorella 2 682 metrin korkeudessa.Mikko Suominen: "LSST katsoo kaikkeuteen". Tähdet ja avaruus, 7/2010, sivut 22-27 Vuorella sijaitsevat jo entuudestaan SOAR ja Gemini South -teleskoopit.

Observatorion toiminta perustuu valovoimaisen teleskoopin, tehokkaan kameran ja nopean tietokonejärjestelmän yhteistoimintaan. Erikoista teleskoopissa on mm. laajempi näkymä muihin optisiin teleskooppeihin verrattuna. Hyvällä säällä teleskoopin kamera tulee tuottamaan 30 teratavua kuvamateriaalia yhden yön aikana. Yhdysvaltain päätietokantaan siirrettävää dataa tulisi Chilessä sijaitsevalta teleskoopilta tällöin 2,5 gigabittiä sekunnissa. Teleskooppia aiotaan pitää yllä ainakin 10 vuotta, jonka aikana se tuottaisi 200 petatavun kokoisen tietokannan. Koko yötaivaan teleskooppi tulee mahdollisesti kuvaamaan 2000 kertaa 10 vuoden aikana.

Teknisiä tietoja:
 Pääpeilin halkaisija: 8,4 metriä
 Polttoväli: 9,9 metriä
 Näkökenttä: 3,5 astetta
 Havaintoaallonpituudet: 320-1060 nanometriä
 Rajamagnitudi: 24 (kuvia pinoamalla 27,5)
 Kameran pikselimäärä: 3,2 miljardia
 Dataa yön aikana: 15 teratavua

 Historia 
Rubin-observatorion tausta ulottuu 1990-luvun alkuun, jolloin tähtitieteilijöiden ja astrofyysikoiden ryhmä suunnitteli uutta parempaa teleskooppia. He keskittyivät ensimmäisissä ajatuksissaan pimeän aineen havaitsemiseen. ”Pimeä aine -teleskooppi” alkoi edistyä 2001, kun Tähtitieteen ja astrofysiikan tutkimuskomitean raportti ehdotti sen rakentamista. Teleskooppi tunnettiin tässä vaiheessa nimellä Large-Aperture Synoptic Survey Telescope eli LSST. Sen tarkoituksena oli havaita hyvin himmeitä kohteita sekä esimerkiksi luetteloida 90 prosenttia maan lähelle tulevista asteroideista.

Observatoriohankkeen tukemiseksi perustettiin 2003 yleishyödyllinen LSST Corporation. Suunnittelua oli tukemassa myös Yhdysvaltain kansallinen tiedesäätiö, ja rahoitusta se sai muun muassa yksityisiltä säätiöiltä ja yksityishenkilöiltä. Vaikkei teleskooppihankkeen rakentaminen ollut vielä varmistunut, ja päärahoitus puuttui, sen tarvitsema suuri peili valettiin jo vuonna 2008. Tämän mahdollisti Bill Gatesin ja Charles Simonyin yhteensä 23 000 000 euron arvoiset lahjoitukset, joiden turvin hankkeen toteuttaminen saatiin aloitettua. Vuoden 2010 elokuun puolivälissä Yhdysvaltain tiedeakatemia valitsi LSST-projektin korkeimman prioriteetin hankkeeksi 2010-luvulle, mikä varmisti teleskoopin edellyttämän 350 000 000 euron rahoituksen.

Peruskivi lasekettiin 2015 Cerro Pachónissa Chilessä, ja samana vuonna Kaliforniassa aloitettiin teleskoopin 3 200 megapikselin kameran valmistamisen. Obsarvotion eri osia alettiin rakentaa ympäri maailmaa. Espanjassa rakennettiin teleskoopin teräskehikko ja New Yorkissa kakkoskamera. Chilessä puolestaan rakennettiin observatorion toimitiloja. Peilit ja teleskooppi saapuivat Chileen vuonna 2018.

Yhdysvaltain kongressi hyväksyi joulukuussa 2019 laitoksen uuden nimen, Vera C. Rubin -observatorion. Rakennelma nimettiin tähtitieteilija Vera Rubinin mukaan, ja hänestä tuli ensimmäinen nainen, jonka mukaan nimetään Yhdysvalloissa julkisesti rahouitettu merkittävä tähtitieteellinen laitos.

Kesäkuussa 2025 julkaistiin ensimmäiset observatorion ottamat kuvat. Samalla ilmoitettiin, että observatorio aloittaa vielä vuoden 2025 aikana päätehtävänsä, jossa se kuvaa taukoamatta yötaivasta kymmenen vuoden ajan.

Lähteet

Aiheesta muualla

Luokka:Chilen observatoriot